Ο Χάρι Πότερ και οι Κλήροι του Θανάτου - Μέρος 1

Ο Χάρι Πότερ και οι Κλήροι του Θανάτου - Μέρος 1 (αγγλικά: Harry Potter and the Deathly Hallows – Part 1) είναι βρετανική περιπετειώδης ταινία φαντασίας παραγωγής 2010. Βασίζεται στο έβδομο και τελευταίο ομότιτλο βιβλίο της σειράς Χάρι Πότερ, γραμμένη από την Τζ. Κ. Ρόουλινγκ. Τη σκηνοθεσία ανέλαβε ο Ντέιβιντ Γέιτς και το σενάριο ο Στιβ Κλόουβς. Η ταινία ακολουθεί το Χάρι Πότερ στην αναζήτησή του να βρει και να καταστρέψει τους πεμπτουσιωτές του Λόρδου Βόλντεμορτ. Πρωταγωνιστούν οι Ντάνιελ Ράντκλιφ, Έμμα Γουάτσον, Ρούπερτ Γκριντ, Ρόμπι Κολτρέιν, Άλαν Ρίκμαν, Ντέιβιντ Θιούλις και Ρέιφ Φάινς επαναλαμβάνοντας τους ρόλους από τις προηγούμενες ταινίες ενώ επιστρέφουν οι Ελένα Μπόναμ Κάρτερ, Ιμέλντα Στόντον και Τζον Χαρτ. Στο καστ προστίθενται οι Ρις Ίφανς και Μπιλ Νάι. Είναι η έβδομη κατά σειρά ταινία που μεταφέρεται στον κινηματογράφο και η μόνη που αποτελείται από δύο μέρη. Το δεύτερο και τελευταίο μέρος Ο Χάρι Πότερ και οι Κλήροι του Θανάτου - Μέρος 2 (Harry Potter and the Deathly Hallows – Part 2) ολοκλήρωσε τη σειρά ταινιών.

Το πρώτο μέρος κυκλοφόρησε στους κινηματογράφους του Ηνωμένου Βασιλείου και των Ηνωμένων Πολιτειών στις 19 Νοεμβρίου 2010. Απέσπασε κυρίως θετικά σχόλια από τους κριτικούς και έγινε μεγάλη εισπρακτική επιτυχία, αποφέροντας 974,9 εκατομμύρια δολάρια παγκοσμίως. Αποτελεί την 49η μεγαλύτερη εισπρακτική επιτυχία όλων των εποχών, την 3η για το 2010 και την 3η ανάμεσα στις υπόλοιπες ταινίες της σειράς.

Έλαβε δύο υποψηφιότητες για Όσκαρ στις κατηγορίες Καλύτερη Καλλιτεχνική Διεύθυνση και Καλύτερα Οπτικά Εφέ και δύο για BAFTA.

 Πλοκή 
Η ταινία ξεκινά με τον Χάρι Πότερ, τον Ρον Ουέσλι και την Ερμιόνη Γκρέιντζερ να εξορμούν για την επικίνδυνη αποστολή της ανίχνευσης και καταστροφής του μυστικού αθανασίας του Βόλντεμορτ – τους Πεμπτουσιοτές. Χωρίς την καθοδήγηση των καθηγητών τους ή την προστασία του καθηγητή Άλμπους Ντάμπλντορ, για να τα καταφέρουν θα πρέπει να στηριχτούν ο ένας στον άλλο. Οι Σκοτεινές Δυνάμεις, όμως, απειλούν να τους καταστρέψουν. 

Στο μεταξύ, ο κόσμος της μαγείας έχει μετατραπεί σε έναν πολύ επικίνδυνο τόπο για τους εχθρούς του Σκοτεινού Άρχοντα. Ο πόλεμος που τόσο πολύ φοβούνταν όλοι, έχει ξεσπάσει και οι Θανατοφάγοι του Βόλντεμορτ καταλαμβάνουν το Υπουργείο Μαγείας και το Χόγκουαρτς, τρομοκρατώντας και συλλαμβάνοντας όποιον τολμήσει να προβάλει την οποιαδήποτε αντίρρηση ή αντίσταση. Αυτό όμως που δεν έχουν καταφέρει ακόμα να βρουν και το οποίο έχει τεράστια αξία για τον Βόλντεμορτ, είναι άλλο: ο Χάρι Πότερ. Ο Εκλεκτός γίνεται το θήραμα καθώς οι Θανατοφάγοι τον κυνηγούν προκειμένου να τον οδηγήσουν στον Βόλντεμορτ ζωντανό. 

Η μόνη ελπίδα του Χάρι είναι να βρει τους Πεμπτουσιωτές πριν τους βρει ο Βόλντεμορτ. Όσο αναζητά στοιχεία, ανακαλύπτει μια παλιά και σχεδόν ξεχασμένη ιστορία, το θρύλο των Κλήρων του Θανάτου, ο οποίος, αν αποδειχθεί ότι αληθεύει, μπορεί να χαρίσει στον Βόλντεμορτ την υπέρτατη δύναμη που αναζητά. Ο Χάρι όμως, δε γνωρίζει ότι το μέλλον του έχει χαραχτεί λόγω του παρελθόντος του, όταν εκείνη τη μοιραία ημέρα έγινε "το αγόρι που έζησε". Άντρας πλέον, ο Χάρι Πότερ βρίσκεται πιο κοντά από ποτέ στην αποστολή για την οποία προετοιμάζεται από την πρώτη ημέρα που βρέθηκε στο Χόγκουαρτς: την τελική μάχη με τον Βόλντεμορτ.

 Ηθοποιοί και Χαρακτήρες 
 Ντάνιελ Ράντκλιφ στο ρόλο του Χάρι Πότερ
 Ρούπερτ Γκριντ στο ρόλο του Ρον Ουέσλι
 Έμμα Γουάτσον στο ρόλο της Ερμιόνης Γκρέιντζερ
 Ρέιφ Φάινς στο ρόλο του Λόρδου Βόλντεμορτ
 Ρόμπι Κολτρέιν στο ρόλο του Ρούμπεους Χάγκριντ
 Άλαν Ρίκμαν στο ρόλο του Σέβερους Σνέιπ
 Ελένα Μπόναμ Κάρτερ στο ρόλο της Μπελατρίξ Λεστρέιντζ
 Μάικλ Γκάμπον στο ρόλου του Άλμπους Ντάμπλντορ
 Μπιλ Νάι στο ρόλο του Ρούφους Σκριμτζάουερ
 Γουόργουικ Ντέιβις στο ρόλο του Γκρίπχουκ
 Όλιβερ και Τζέιμς Φελπς στους ρόλους των Τζορτζ και Φρεντ Ουέσλι
 Τζούλι Γουόλτερς στο ρόλο της Μόλι Ουέσλι
 Μαρκ Γουίλιαμς στο ρόλο του Άρθουρ Ουέσλι
 Μπόνι Ράιτ στο ρόλο της Τζίνι Ουέσλι
 Ντόμναλ Γκλίσον στο ρόλο του Μπιλ Ουέσλι
 Μπρένταν Γκλίσον στο ρόλο του Άλαστορ "Τρελομάτη" Μούντυ
 Τζέισον Άιζακς στο ρόλο του Λούσιους Μαλφόι Τζον Χαρτ στο ρόλο του Ολιβάντερ
 Ρις Ίφανς στο ρόλο του Ξενοφίλιου Λόβγκουντ
 Ντέιβιντ Θιούλις στο ρόλο του Ρέιμους Λούπιν
 Εβάνα Λιντς στο ρόλο της Λούνα Λάβγκουντ
 Μάθιου Λιούις στο ρόλο του Νέβιλ Λόνγκμποτομ 
 Τομ Φέλτον στο ρόλο του Ντρέικο Μαλφόι
 Έλεν Μακρόρι στο ρόλο της Ναρκίσα Μαλφόι
 Ρίτσαρντ Γκρίφιθς στο ρόλο του Βέρνον Ντάρσλεϊ
 Φιόνα Σο στο ρόλο της Πετούνια Ντάρσλεϊ
 Χάρι Μέλινγκ στο ρόλο του Ντάντλεϊ Ντάρσλεϊ
 Τίμοθι Σπολ στο ρόλο του Πίτερ Πέτιγκρου
 Ιμέλντα Στόντον στο ρόλο της Ντολόρες Άμπριτζ
 Νατάλια Τένα στο ρόλα της Νυμφαδώρα Τονκς
 Κλεμάνς Ποεσί στο ρόλο της Φλερ Ντελακούρ 
 Φρανς Ντε Λα Τουρ στο ρόλο της Μαντάμ Μαξίμ
 Τζέσι Κέιβ στο ρόλο της Λάβεντερ Μπράουν
 Κέιτι Λενγκ στο ρόλο της Τσο Τσανγκ

 Παραγωγή 
 Ανάπτυξη 
150 px| thumb| Αφίσα της ταινίας
Η απόφαση να χωρίσουν το τελευταίο βιβλίο της Ρόουλινγκ σε δύο μέρη, προήλθε από την μη υλοποιήσιμη ιδέα να χωρίσουν το Ο Χάρι Πότερ και το Κύπελλο της Φωτιάς το 2004. Οι Κλήροι του Θανάτου γυρίστηκαν ταυτόχρονα και αντιμετωπίστηκε σαν μία ταινία. Ο παραγωγός της ταινίας Ντέιβιντ Χέιμαν είπε για το πρότζεκτ "Για πάνω από δέκα χρόνια, είχαμε μια δέσμευση απέναντι στην Τζο Ρόουλινγκ, ότι πάνω απ' όλα θα είμαστε πιστοί και αληθινοί στο πνεύμα των βιβλίων της και από τότε έχουμε προσπαθήσει να μη συμβιβαστούμε ποτέ με τις δημιουργικές φιλοδοξίες των ταινιών". Πριν αναλάβει επίσημα τη σκηνοθεσία ο Ντέιβιντ Γέιτς, άλλοι σκηνοθέτες εξέφρασαν να ενδιαφέρουν. Ο Αλφόνσο Κουαρόν, σκηνοθέτης της ταινίας Ο Χάρι Πότερ και ο Αιχμάλωτος του Αζκαμπάν (Harry Potter and the Prisoner of Azkaban, 2004) είπε ότι επιθυμούσε να επιστρέψει στην καρέκλα του σκηνοθέτη. Ο Γκιγιέρμο Ντελ Τόρο, που απέρριψε δύο φορές την πρόταση να σκηνοθετήσει κάποιες από τις ταινίες της σειράς, εξέφρασε ενδιαφέρον να σκηνοθετήσει τους Κλήρους του Θανάτου, αλλά η πολύ δουλειά που είχε να κάνει για την ταινία Το Χόμπιτ (The Hobbit) που τότε είχε αναλάβει, δεν του επέτρεψε να σκηνοθετήσει.

Η Τζ. Κ. Ρόουλινγκ ορίστηκε για πρώτη φορά ως παραγωγός και για τα δύο μέρη, μαζί με τους Ντέβιντ Μπάρον και Ντέιβιντ Χέιμαν. Ο Γέιτς δήλωσε πως η συμμετοχή της Ρόουλινγκ στη διαδικασία δημιουργίας της ταινίας δεν έφερε αλλαγές σε σχέση με τις προηγούμενες ταινίες. Συγκεκριμένα είπε "Ήρθε η ώρα να μπει το όνομά της εκεί, επειδή είναι ο μεγαλύτερος υποστηρικτής και θέλει να είναι εκεί μαζί μας. Είναι ένα πραγματικό προνόμιο". Ο Χέιμαν είπε ότι οι Κλήροι του Θανάτου θα είναι η πιο πιστή μεταφορά βιβλίου στον κινηματογράφο σε σχέση με τα προηγούμενες ταινίες της σειράς εξαιτίας της προσαρμογής του βιβλίου σε δύο ταινίες. Ο Ντάνιελ Ράντκλιφ είπε ότι "Αυτό είναι ένα road movie, συγκεκριμένα το 1ο Μέρος. Ο κόσμος έχει συνηθίσει να βλέπει τον Χάρι Πότερ στο Χόγκουαρτς και δεν είμαστε εκεί για το πρώτο μέρος της ταινίας. Αυτό φρέσκαρε τα πράγματα και ελπίζω να κάνει και τον κόσμο να δει τις ταινίες με άλλο μάτι, επειδή είναι κάτι εντελώς διαφορετικό όταν δεν βρίσκεσαι μέσα στο ίδιο δωμάτιο όλη την ώρα".

 Γυρίσματα 
Τα γυρίσματα ξεκίνησαν στις 19 Φεβρουαρίου 2009. Τον Οκτώβριο ο Ρέιφ Φάινς ξεκίνησε να γυρίζει τις σκηνές του. Τον Μάρτιο του 2010 τελείωσαν. Οι Ράντκλιφ, Γουάτσον και Γκριντ, έβαλαν τα κλάματα την τελευταία μέρα γυρισμάτων, καθώς τελείωνε και η δέκα χρόνων συνεργασία τους στις ταινίες. Παρ' όλα αυτά το Δεκέμβριο του 2010, πραγματοποιήθηκαν συμπληρωματικά γυρίσματα για να γυριστεί ένα πιο κατάλληλο φινάλε.

 Box οffice 
Με προϋπολογισμό 250.000.000 δολάρια το πρώτος μέρος της ταινίας, έκανε άνοιγμα τριημέρου στην 1η θέση με 125 εκατομμύρια δολάρια (το καλύτερο άνοιγμα ανάμεσα στις ταινίες της σειράς). Στην Αμερική οι εισπράξεις έφτασαν τα 296,3 εκατομμύρια δολάρια και στον υπόλοιπο κόσμο τα 678,4 εκατομμύρια δολάρια. Παγκοσμίως απέφερε 974,9 εκατομμύρια δολάρια. Αποτελεί την 3η μεγαλύτερη εισπρακτική επιτυχία για το 2010 και την 49η όλων των εποχών. Ανάμεσα σε όλες τις ταινίες της σειράς είναι το 3ο εμπορικότερο Χάρι Πότερ. Στην Ελλάδα έκοψε 381.155 εισιτήρια.

 Βραβεία & Υποψηφιότητες 
ΟργάνωσηΚατηγορίαΥποψήφιοςΑποτέλεσμαΌσκαρ  Καλλιτεχνική Διεύθυνση  Στούαρτ Κρεγκ & Στέφανι ΜακΜίλαν   Οπτικά Εφέ  Τιμ Μπερκ, Τζον Ρίτσαρντσον, Κρίστιαν Μανζ & Νίκολας Αϊτάντι  BAFTA  Ειδικά ΕφέΤιμ Μπερκ, Τζον Ρίτσαρντσον, Κρίστιαν Μανζ & Νίκολας Αϊτάντι  Μακιγιάζ και Κομμώσεις  Αμάντα Νάιτ & Λίζα Τόμπλιν 

 Παραπομπές 

 Εξωτερικοί σύνδεσμοι 

 Επίσημη ιστοσελίδα
 Ο Χάρι Πότερ και οι Κλήροι του Θανάτου: Μέρος 1ο στο IMDb
Ο Χάρι Πότερ και οι Κλήροι του Θανάτου: Μέρος 1ο στο Box Office Mojo

Κατηγορία:Αμερικανικές ταινίες της δεκαετίας 2010
Κατηγορία:Ταινίες του 2010
Κατηγορία:Ταινίες παραγωγής Warner Bros.
Κατηγορία:Ταινίες Χάρι Πότερ
Κατηγορία:Ταινίες με μουσική σύνθεση Αλεξάντρ Ντεσπλά
Κατηγορία:Βρετανικές περιπετειώδεις ταινίες
Κατηγορία:Βρετανικές ταινίες της δεκαετίας 2010
Κατηγορία:Βρετανικές ταινίες φαντασίας
Κατηγορία:Αμερικανικές περιπετειώδεις ταινίες φαντασίας
Κατηγορία:Ταινίες γυρισμένες στην Ουαλία
Κατηγορία:Ταινίες σε σκηνοθεσία Ντέιβιντ Γέιτς
Κατηγορία:Αγγλόφωνες ταινίες
Κατηγορία:Ταινίες βασισμένες σε έργα της Τζ. Κ. Ρόουλινγκ
Κατηγορία:Ταινίες τοποθετημένες στην Αγγλία
Κατηγορία:Ταινίες IMAX